ઘટના સ્થળેથી મળતી માહિતી અનુસાર બારડોલી તાલુકાના મોટી ભટલાવ ગામે રહેતા અનિલભાઈ પ્રેમાભાઈ પટેલ સોમવારે બપોરના સમયે તેમના ભાઈની મારુતિ વાન લઈને બારડોલી ખાતે ખાતર લેવા માટે આવ્યા હતા. તેઓ કાર લઈને પેટ્રોલપંપ નજીકથી પસાર થઈ રહ્યા હતા. તે સમયે પાછળથી આવતા એક બાઇક ચાલકે અનિલભાઈને કારમાંથી ધુમાડો નીકળતો હોવાની જાણ કરી હતી. આથી તેમણે પેટ્રોલપંપ પાસે જ પોતાની કાર ઊભી રાખી તેઓ બહાર નીકળી ગયા હતા. આ દરમ્યાન પેટ્રોલપંપ પરથી ફાયરના સાધનો લાવી આગ બૂઝવવાના પ્રયાસો કર્યા હતા. જો કે આગ પર કાબૂમાં નહીં આવતા બારડોલી ફાયર બ્રિગેડને જાણ કરતાં ફાયર અધિકારી પી.બી. ગઢવી પોતાના કાફલા સાથે સ્થળ પર આવી પહોંચ્યા હતા અને આગ પર કાબૂ મેળવવાનો પ્રયાસ કર્યો હતો. લગભગ વીસેક મિનિટના પ્રયાસ બાદ આગ પર કાબૂ મેળવાયો હતો.